ΓΡΑΠΤΗ ΕΡΩΤΗΣΗ E-0231/02

υποβολή: Arlindo Cunha (PPE-DE) προς την Επιτροπή

(6 Φεβρουαρίου 2002)

Θέμα: Εκτέλεση του κοινοτικού πλαισίου στήριξης (ΚΠΣ) στο δασικό τομέα στην Πορτογαλία

Κατά τη διαδικασία έγκρισης του ΚΠΣ για την Πορτογαλία, ο Υπουργός Γεωργίας ανήγγειλε την πρόθεση της κυβέρνησης να προβεί σε επένδυση 200 δισ. εσκούδος στο δασικό τομέα. Ωστόσο, από πληροφορίες που προέρχονται από τους επαγγελματίες του κλάδου προκύπτει ότι τα ποσοστά εκτέλεσης (σύναψη συμβάσεων για παροχή ενισχύσεων μεταξύ του κράτους και των δικαιούχων), τόσο στο πρόγραμμα AGRO (δράση 3), όσο και στο σχέδιο RURIS (αναδάσωση γεωργικών εκτάσεων), βρίσκονται σε πολύ χαμηλότερα επίπεδα από αυτά που ενέκρινε η Επιτροπή, γεγονός που μπορεί να έχει ως συνέπεια τη μεταφορά κοινοτικών πιστώσεων σε άλλα κράτη μέλη μετά το 2002.

Λόγω της κατάστασης αυτής, θα ήθελα να πληροφορηθώ σχετικά με τα ποσοστά εκτέλεσης των μέτρων αυτών (ως προς τη σύναψη συμβάσεων και όχι ως προς την έγκριση των σχεδίων).

Απάντηση του κ. Fischler εξ ονόματος της Επιτροπής

(22 Μαρτίου 2002)

Στο πλαίσιο του ΚΠΣ (κοινοτικό πλαίσιο στήριξης) για την Πορτογαλία, περιόδου 2000-2006, που συγχρηματοδοτήθηκε από το Διαρθρωτικό Ταμείο, το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) τμήμα Προσανατολισμού όσον αφορά το δασικό τομέα στην Ήπειρο, επεμβαίνει στο επιχειρησιακό πρόγραμμα (ΕΠ) Γεωργία και αγροτική ανάπτυξη (που εγκρίθηκε από την Επιτροπή στις 30 Οκτωβρίου 2000) με μέτρο Αειφόρος ανάπτυξη των δασών που προβλέπει δημόσια δαπάνη συνολικά, για το σύνολο της περιόδου, 239,5 εκατ. ευρώ από τα οποία 119,8 εκατ. ευρώ ως συμβολή του ΕΓΤΠΕ-Προσανατολισμός.

Σύμφωνα με τις τελευταίες πληροφορίες που γνωστοποιήθηκαν κατά την 3η συνεδρίαση της επιτροπής παρακολούθησης του προγράμματος αυτού, στις 22 Νοεμβρίου 2001, το ποσό της δημόσιας δαπάνης που αναλήφθηκε από την έναρξη του προγράμματος, για τοπόψη μέτρο, ανέρχεται σε 30,5 εκατ. ευρώ εκ των οποίων 15,6 σε χρέωση του ΕΓΤΠΕ-Προσανατολισμός.

Σύμφωνα με τους δημοσιονομικούς κανόνες των Διαρθρωτικών Ταμείων, τα ποσά που διατέθηκαν για τα προγράμματα είναι δυνατόν να αναλυθούν μέχρι τις 31 Δεκεμβρίου 2006 και οι σχετικές δαπάνες να εκτελεστούν μέχρι τις 31 Δεκεμβρίου 2008. Οι δημοσιονομικές κυρώσεις που προβλέπονται στο άρθρο 31.2 του κανονισμού (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα Διαρθρωτικά Ταμεία(1) δεν ισχύουν ανά μέτρο και δεν προβλέπουν σε καμία περίπτωση τη δυνατότητα μεταφοράς ταμείωνπέρ άλλων κρατών μελών. Το ΕΓΤΠΕ-Προσανατολισμός έχει ήδη πραγματοποιήσει δύο ενδιάμεσες πληρωμές για το πρόγραμμα αυτό.

Εξάλλου, η Πορτογαλία επωφελείται, στο πλαίσιο του σχεδίου αγροτικής ανάπτυξης για την ήπειρο (ΕΓΤΠΕ-Εγγυήσεις), το οποίο εγκρίθηκε από την Επιτροπή στις 22 Νοεμβρίου 2000, της εφαρμογής μέτρου Αναδάσωση γεωργικών εδαφών που προβλέπει, για το σύνολο της περιόδου 2000-2006, δημόσια δαπάνη 470 εκατ. ευρώ, εκ των οποίων 352 σε χρέωση του ΕΓΤΠΕ-Εγγυήσεις. Μέχρι τις 15 Οκτωβρίου 2001, η Επιτροπή είχε αποδώσει στην Πορτογαλία ποσόν ύψους 72,7 εκατ. ευρώ, που αντιστοιχεί σε εκτελεσθείσα συνολική δημόσια δαπάνη 98 περίπου εκατ. ευρώ.

Οι δημοσιονομικοί κανόνες που προβλέπονται στο άρθρο 39 του κανονισμού (ΕΚ) αριθ. 1750/1999 της Επιτροπής, της 23ης Ιουλίου 1999, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξης της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)(2), εφαρμόζονται για το σύνολο του σχεδίου, ανεξάρτητα από ποσά που έχουν δαπανηθεί για κάθε μέτρο.

(1) ΕΕ L 161 της 26.6.1999.

(2) ΕΕ L 214 της 13.8.1999.